ไอเอ็นจีดันโต20%
เปิดแผนปี’55รุกธุรกิจเต็มสูบ กองทุนตปท.-หุ้น-ผสมน่าสน
9 ม.ค. 2555

เปิดแผนปี’55รุกธุรกิจเต็มสูบ กองทุนตปท.-หุ้น-ผสมน่าสน
บลจ.ไอเอ็นจี ลั่นปี’55 ลุยธุรกิจเต็มสูบ ดันสินทรัพย์เติบโต 20% เตรียมส่งกองทุนใหม่ลงทุนตราสารหนี้เอเชีย ขายปลายเดือน ม.ค.นี้
นายจุมพล สายมาลา ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ไอเอ็นจี (ประเทศไทย) เปิดเผยว่า แผนงานปี 2555 บริษัทตั้งเป้าเพิ่มสินทรัพย์ภายใต้การบริหาร (เอยูเอ็ม) เติบโต 20% จากสิ้นปี 2554 โดยเน้นขยายสินทรัพย์ทั้ง 3 ธุรกิจจากกองทุนรวม กองทุนสำรองเลี้ยงชีพและกองทุนส่วนบุคคล
สำหรับปี 2554 สินทรัพย์ของบริษัทลดลง เป็นไปในทิศทางเดียวกับ บลจ.อื่นๆ เนื่องจากธนาคารพาณิชย์ออกโปรโมชันจ่ายดอกเบี้ยสูงเพื่อจูงใจผู้ฝากเงิน รวมถึงกองทุนพันธบัตรเกาหลีใต้และกองทุนตราสารหนี้ครบอายุการลงทุน ทำให้เม็ดเงินเหล่านี้ถูกดึงกลับไปฝากที่ธนาคารพาณิชย์
“หากแบงก์ยังต้องการเงินฝาก จะทำให้กองทุนรวมตลาดเงิน กองทุนตราสารหนี้ประเภทกำหนดอายุการลงทุน(เทอมฟันด์) กระทบและเติบโตไม่มาก แต่โอกาสและการเติบโตในกองทุนไปลงทุนต่างประเทศ (FIF) ยังมี ปีนี้จึงน่าจะโตได้ เช่นเดียวกับกองทุนหุ้นและบาลานซ์ ฟันด์” นายจุมพล กล่าว
สำหรับกองทุนที่จะนำเสนอขายในกองแรกของปีนี้ คือ กองทุนตราสารหนี้เอเชีย โลคอล เคอเรนซี่ ลงทุนในตราสารหนี้ในภูมิภาคเอเชียในสกุลเงินท้องถิ่นผ่านกองทุนหลักในต่างประเทศเพียงกองเดียว โดยคาดว่าจะเสนอขายช่วงปลายเดือนม.ค.นี้ 
“มีโอกาสที่ค่าเงินในภูมิภาคเชียจะแข็งค่าในอีก 12 เดือนข้างหน้าเนื่องจากเอเชียมีอัตราการเติบโตดีกว่าภูมิภาคอื่น รวมทั้งโอกาสที่จะได้ปรับอันดับความน่าเชื่อถือมีสูง ยิ่งจะทำให้มีผลตอบแทนจากอัตราแลกเปลี่ยน และตราสารหนี้ได้ปรับอันดับเพิ่มขึ้น” นายจุมพล กล่าว
นอกจากนี้มีแผนออกกองทุนที่ลงทุนในตลาดหุ้นอาเซียน เนื่องจากบริษัทประเมินว่าใน 2 เดือนข้างหน้าตลาดหุ้นมีโอกาสปรับตัวลงจากปัจจัยต่างประเทศโดยเฉพาะหนี้ยุโรป จึงเป็นโอกาสในการเข้าลงทุนหุ้นในอาเซียนและจีน แต่ปัจจุบันบริษัทมีกองทุนที่ลงทุนในตลาดหุ้นจีนแล้วก็อาจโปรโมตกองที่มีอยู่ต่อ โดยกองทุนใหม่คาดว่าจะเสนอขายช่วงไตรมาสแรกของปีนี้
นายจุมพล กล่าวว่า สำหรับกองทุนรวมอสังหาริมทรัพย์ยังเป็นธุรกิจที่บริษัทยังเดินหน้าต่อเนื่อง เพราะมองว่าเป็นทางเลือกในการลงทุนที่ดี มีการจ่ายเงินปันผลสม่ำเสมอ รวมทั้งบริษัทได้แก้ปัญหาของกองทุนรวมสิทธิการเช่าอสังหาริมทรัพย์ที ยู โดม เรสซิเดนท์เชียล คอมเพล็กซ์ (TU-PF) และจ่ายค่าชดเชยเป็นเงินรวม 105.2 ล้านบาทเข้ากองทุนแล้วเพื่อแสดงความรับผิดชอบและสร้างเชื่อมั่นให้แก่ผู้ลงทุน
กรณีที่มีข่าวว่านายต่อ อินทวิวัฒน์ ผู้ช่วยกรรมการผู้จัดการ ฝ่ายธุรกิจกองทุนและที่ปรึกษาการลงทุน บลจ.ไอเอ็นจี ได้ลาออกไปนั้น นายจุมพล กล่าวว่า เป็นความจริงได้ลาออกไปในช่วงปลายปีที่ผ่านมา แต่องค์กรของไอเอ็นจีทำงานเป็นทีมและมีระบบ ไม่ได้ยึดติดกับตัวบุคคล จึงไม่น่าจะกระทบบริษัท